In nomine Domini amen. Anno Incarnationis eiusdem millesimo ducentesimo septuagesimo quinto mense nouembri ego Johannes de Uilla subtus Genreium filius defuncti domini Willermi de Uilla subtus Genreium militis in mea libera potestate et omnino mei iuris existens notum facio omnibus presentes litteras inspecturis quod ego sponte prouide sine ui et metu et sine circumuentione aliqua pro utilitate et necessitate mea uendo concedo et quicto in hereditatem perpetuam uiris religiosis abbati et conuentui Sancti Stephani Dyuionensis pro se et eorum successoribus peciam unam terre arabilis continentem circiter unum iornale sitam in finagio de Uilla subtus Genreium retro clausum es Cheualiers ubi dicitur ultra la Perele iuxta contorium mouens de feodo domini Perrigneii ex una parte et iuxta terram Uieneti dicti Merille ex altera pretio scilicet centum solidorum Dyuionensium nouorum forcium de quibus a dictis abbati et conuentui recepi et habui solutionem integram in pecunia numerata; et propter hoc de predicta pecia terre ego me penitus deuestio et dictos abbatem et conuentum pro se et eorum successoribus corporaliter inuestio et in uerum dominium et corporalem possessionem induco. Quare teneor et promitto sub obligatione bonorum meorum omnium mobilium et immobilium presentium et futurorum et per sacramentum meum pro me et meis heredibus quos ad hoc obligo prestitum super sancta Dei euangelia corporale predictam peciam terre ab omni onere pro decima garantire dictis abbatis et conuentui et eorum successoribus perpetuo contra omnes in omni curia propriis sumptibus et onus littis in me pro eis suscipere quamcito et quocienscumque super hoc fuero requisitus absque diebus et indutiis exigendis et eos inde conseruare modis omnibus indempnes si qui calumpniatores quod absit apparerent et facere et prestare quicquid in causa euictionis debet fieri et prestari et in nullo per me uel per alium contra ire de cetero tacite uel expresse. Renuntians in hoc facto per sacramentum meum exceptioni dicti precii integre non habiti ac exceptioni deceptionis ultra dimidiam iusti precii doli in factum fori priuilegio beneficio restitutionis in integrum omni consuetudini et statuto loci et patrie et omnibus exceptionibus et allegationibus totius iuris canonici et ciuilis; uolens me compelli ad obseruanciam omnium premissorum tanquam ex re adiudicata per curiam ducis Burgundie cuius iurisdictioni quo ad hoc suppono me et meos heredes. In quorum testimonium litteris istis sigillum dicte curie supplicaui et rogaui apponi. Actum in presentia Boneti notarii Diuionensis et domini Renaudi canonici ecclesie Sancti Stephani predicti et Johannis dicti Geri clerici testium ad hoc specialiter uocatorum anno et mense predictis.